
iy cjäf dai furlans la storie dal Friül e 
je pressapöc cheste: i Romans, i Lon- 
gobarts, i Patriarcjis, Vignesie, l Austrie, 
l'Italie. Une storie “classiche”, fate par 
epuchis come se al fos un scjongament fra 
une e ché altre. A leile tai libris a son 
nons, datis, bataiis e omps “in grant”: 
Atile, Albuin, Bertrant, Napoleon... 

No son tancj agns che, par merit di 
Furio Bianco e di cualchi “studiât” di 
paîs, si rive a glanzà une storie viodude 
dal bas e, a dî la veretàt vere (che al vedi 
vût reson Marchet?), ancje sul non gover- 
no (parcè no clamâlu buon governo come 
che a disevin i Savoiarts dal guviar pie- 
montês?) di Vignesie. 

Un mit par fa la storie, cence dai tant 
discomut a Annales e Bloch, al è chel di 
viodi des plantis, chés che a procuravin 
pan e companadi (la celulose de jerbe si 
trasforme in lat e cjar). Pôc pan fin al 
Nûfcent, a df il vêr, parcè che il forment 
al lave ai siórs, e il rest dai grans al reo- 
nave di mancul e vué lu cjataressin pòc 
digjest. 

Ancje chi il cjàf dai furlans: Blave di 
Mortean e il Friùl campion mondial tes 
produzions par cjamp (tai agns Sessante 
al jere di gran mode l’ettaro lanciato); i 
cjargnei che si svantin dai lör fasüi, cen- 
ce bau che ben s'intint (ma, bau o no 
bau, al è bràf cui che ju cjate), e magari 
des patatis (ma mé ave e diseve cartufu- 


las), il Merlot al è deventàt dibot sino- 
nim di “vin furlan” e Toni Merlot al è il 
blason dal furlan un fregul dordel e un 
grum cjochele. Cussì il Tocai al è il vin 
blanc furlan par antonomasie, il “peritif” 
di ogni dì. Ducj clichés, e o podaressin 
meti adun un biel macut di altris. 

Blave, cartufulis e fasúi a son riváts 
d'altró, des Americhis, par vie di chel 
marinâr di Gjenue che al veve non Cri- 
stoful (Toful se al jere furlan). Merit so 
ancje la peronospore, la fumate des víts 
(Uncinula necator) e il pedoli de vit 
(Phylloxera vastatrix) che a àn fat là in do- 
vis la nestre produzion di vin par un biel 
piec e fat sparî la pluritàt des nestris va- 
rietäts di vits (cjalait la liste sul Gnüf Pi- 
rone sot la vôs Ùe: a son 303 cualitàts). E 
spalancade la braide a vîts “furlanonis” 
come Merlot e Tocai rivadis de France 
(dait un cuc ai Sot la Nape n. 6 dal 2006 
e n. 1 dal 2007). 

Insome, prin de blave, dal Merlot e de 
television e veve di sei une “altre storie”. 
Viodìn di viodile, almancul un fregul. 


PLANTIS 


Blave di Mortean, o di Tehuacan 
Blave, blave, blave, cîl e blave. Il Friùl 
al è dut un blavàr. Colpe dal cjáf dai fur- 
lans e de pulitiche agricule. La smare pe 
blave e à un trente agns. Prin al jere plui 

ecuilibri tra lis culturis, e prin 
ancjem la blave e jere jù pes 
Americhis, che la sò scune e je la 
regjon dal Tehuacan tal Messic, 
altri che Mortean. 

Blave: cun chest non i furlans 
a intindevin ducj i grans, chei 
che vué si clamaressin 1 “cereái”. 
Po', cu la grande difusion di 
cheste plante, la bave e je de- 
ventade 1l cereâl par ecelence, 
par antonomasie. La polente e je 
deventade il nestri national dish, 
cun tant di pelagre. 

La prime atestazion de blave 
(ma in cualchi paîs le clamin 
ancje sorc turc, parce che dut ce 
che al jere forest al jere “turc”) le 
vin cjatade a Bunzic dal 1592. 

E prin? Lis “blavis” a jerin al- 
tris, e tantis. Il forment prime di 
dut; par fà il pan, ma ancje, se no 
soredut, par paià ju fits. Il for- 
ment al à cumierc, si che duncje 
i parons lu pratindevin dai so- 
tans. E la pluritát dai furlans, fin 
ché altre dì, a jerin sotans. 

Anìn lontan: intun docu- 
ment dal XII secul, dulà che a 
son elencâts ju fits dal Cjapitul 
d’Olee, o cjatin al prin puest il 
forment (es. 21 modios frumenti), 
subit dopo a vegnin il mei (es. 7 
modium mili) e la vene (es. zz 
sextarios anone). Cemùt ju man- 
gjavino? A varan fat polentutis, 
mignestris, cualchi paparot. 
Presint ancje il vuardi (es. xz 
sextarii ordei) e la siligine (es. xv 
sextarii siliginis), un gran che no 
si capìs ce che al è, in cualchi 


document al samee che al sedi la siale, in 


cualchi altri no di sıgür. 


Se o lin a ziminà tai secui de Ete di 
Miec o cjatin grossams (pal plui cereài che 

Quartefi, che annualmente fi rifcuotono 
dal Rever. Parroco di Majano, € 

. Farla fecondo il computo, dell uiti- 
mo Quinquenio , che principia del 

Omiflis. na Ye 


Chest al è il cuartés che al scuedeve il plevan di Majan e 
Farle tal Sietcent. La Sigalla e je la siale. Cun Mistura 
vulgo Trabachia si cîr di tradusi il furlan “misture” e 
“trabacje” che a jerin juste abont une misture di siale e ve- 
ce. La vece e je un lium, come la fave, sì che duncje si mari- 
de ben cuntun cereál come la siale. Cun Lenti sz intint 
“ints”, ven a stái il talian lenticchie che, secont il NP, si 
coltivavilis fino alla regione submontana. I/ NP lu an 
vit scrit tai agns Trente; i furlans di cum a crodin che lis 
lints a sein tipichis de Italie di mie. Il Sogoturco e je la 
blave, che in tancj paîs si clamile ancjemö sorturc, 0 ancje 
nome sorc. I/ Sorgorosso al é il saros, ven a stât “sorc ros”; 
a titul di curiositat us disin che tai Ats preparatoris dal ca- 
tast austriac di Tresesin (1827) lu clamavin Grano Por- 
cino (in efiets dal Cuatricent a Glemone 0 cjatin scrit una 
quarta di sorch per dalu al purcit). Ancje ¿1 mez (Mi- 
glio) e Zl sarasin (Sarasino) a vevin une buine difusion. Si 
fasavà cás che come liums o vin fave e lint, ma no fasfit. 

I] Canevo e je la cjanaipe. Cun St. si intint stàr e cun p. 
pesenál: se no savés ce ch’a son cjalait tal NP. Il document 
al è te publicazion di Andreina Nicoloso Ciceri Il Quarte- 
sario della Pieve di San Lorenzo di Buja, Atti dell’ Ac- 
cademia di Scienze Lettere e Arti di Udine, 1995. 


si samenin di sierade e a palombin sul cri- 
cà de astàt: forment, siale, vene) e minüts 
(grans che a vignivin vie pe astàt: mei e 
sarasin prin di dut, par vie che si ju cjate 


tal paiament dai fits, ma ancje pani, plui 
rar tai documents, ma di sigtir coltivat). 

Tant par fa cualchi esempli: dal 1363 
a Cjarpàt o cjatìn il saròs: star de sorgo 17; 
dal 1470 a Premariàs pira star ti, dulà 
che la pire e je 1l Trztzcum monococcum L. 

Il pani si cjatilu intun biel proverbi 
dal 1380: ¿o no intint may di lasa \lassä} di 
passiris par pavuro Lu pant {pani} pur seme- 
na Îsemenä}; come a di “cui che al cjale 
ogni nùl no si met mai in viag”. 

Dut chest al è lát indevant fin, si po 
dî, a dut il Votcent: il NP al da come vôs 
ancjemò vivis i nons di chestis culturis. 

E dut al po finî in glorie: dal 1571 al 
scriveve il plevan di Basepente «Vz fu 
una grandissima tempestata, tantochè in Ba- 
sagliapenta, Nespoledo, Villacaccia e Luoghi 
vicini, non vi rimase né miglio, né sarasin, né 
sorgo, tutto fu ruinato e battuto a terra. Del 
che sia lodato lo eterno Iddi0...». 


Liums 

E je une cuistion di aminoacits: i ce- 
reĝi (lis “blavis”, par antic) a mancjın di 
cualchi aminoacit indispensabil par che 
il nestri cuarp al fabrichi proteinis (cjar, 
vues, cjavéi, ongulis...). Chei si cjatın 
tai liums: 1 fasüi a son 1 plui cognossüts 
dai furlans, ma a son riváts de Americhe, 
che o vin dite (in Cjargne dal Cjadovri 
tal secul XVII). 

E prime? 

Fave, tante fave. Tal cjáf dai furlans di 
cum la fave e je robe dai Bassarots e di 
clime mediteranie. Lafè no! Simpri stade 
in Friül e tipiche, come i fasüi riváts da- 
spò, de Cjargne. A Sauris (plui in su di 
cussi...!) coltivade fin tai agns Setante, 
come dal rest a Tarvis. 

In cualchi rodul di fits de Ete di Mieg 
si cjate fave dibot come forment e, di si- 
gúr, chel tant che al bastave a completà 
la diete. Se, simpri par esempli, o butìn 
il voli tal document dal XII secul nome- 





Favis cul cosul. Benzà tai Statñts di Udin dal 


1348 o cjatin cosullus a fabis. I udznés dal di 
di vué no varan nancje mai viodude la fave, ma 
une volte a vevin parfin la “cjampane de fave” 
(campana a faba documentade dal 1425) e il so 
glon, come che al scrîf il NP 300, coincideva 
con la ora consueta del pasto meridiano che 
per il popolo minuto consisteva principal- 
mente di fave, e chest fin al 1848. Chei di 
Udin a compravin favis fin a Sauris! A Cividat, 
dal Cuatricent, fà uno favo al jere come dî di fà 
une limuesine, tant che si doprave chest lium par 
dá une man a la pore int; cussi si lei intun cua- 
der de Fradaie dai Batüts dal 1432: la frada- 
glo si & oblegiado di fa ognanno uno favo 
over elimosino chum star di forment 9 e 
chum star de favo 2 e chum cıar di purziel e 
chum altris chiosis chu s’aparten uno buino 
iottho e favo grasso. 


nät parsore o cjatin la fave a ogni pît al- 
cät: z sextarium fabarum, sextarii fabarum 
viiij, sextarii vii fabarum... 

E, tant par dà un cuc ancje a un do- 
cument par furlan anìn a Tresesin tor la 
metàt dal Cuatricent: per fa remonda la 
fave par pan s. iiti, a pauli toni pelos par l 
an presint fave pesonal ii, ricevei di heler di 
vendas fave pesonal i dis in non di dio... 

La fave e je, fra l’altri, simpri stade 
leade a la comemorazion dai Muarts. La 
Dì dai Muarts si mangjave la mignestre 
di fave; dopo une setemane de muart di 
une persone si faseve la Setzmine de fave, 
une mirinde cun fave (e, pal plui, ancje 
alc altri). In efiets a Glemone dal 1438 si 

Pichi. Cumo o vin pierdude la samence, ma 1 ne- 
stris vons a 'n mangjavin di chei pöcs. Lu dis an- 
cje il NP che sono d'antico uso popolare nella 
minestra (/z pasta e ceci tipiche furlane?) e si 
cjatiju in documents udinês dal Cuatricent. E il 
cont Ermes al scriveve, ma forsit e jere une detule: 
“Senze samenâ no nas piçûi” 


cjate te spesa fata per la sitimina dela fava: 
sole XXXV per una quarta di fava, sole cient 
e Vper un star e miez di fava, solc XVI per doi 
pesonalg di sal chi io comperai per la fava, 
ma ancje per XV liris di charn di porch chi 
io comperai di Zuan siridurar Solg LX. 

Po' 1 citadins, che no ur smecave ma- 
sse di passà par mangjefavis, une pietance 
ritignude puare, tal sens che e jere pe 
puare int, a àn inventàt chel dolce che si 
clame /is favetis dai muarts e che in dì di 
vué si cjatilu. 

I furlans mangjavino nome fave? No 
di sigàr; ma chei altris liums no jentra- 
vin, pal plui, tai fits: cussì a son nome- 
näts plui da rär. 

Te diete dai furlans no mancjavin i 
picüi, un altri lium che cumó nus pâr 
"meridionál": te statistiche napoleoniche 
dal 1807 a saltin für 1 ce, e plui voltis. 

I cesarons ju cjatin a Glemone dal 
Cuatricent tra lis spesis dal ospedàl di 
San Michel: mieg virlin di cesira chi io com- 
pray per l’ospedal; sole IV per vuely e per cesi- 
ra. Tai paîs ator di Glemone si po ancje- 
mo sintí cèsare par cesarons, mentri che 

in Glemone vué si dopre la peraule veni- 
te bisi; l’efiet de Serenissime si è fat sintî 
parfin tal ort. 

Par fâle curte o ripuartin la liste dai 
liums che a jentravin intun cuartés che i 
bujats a scugnivin paiä tal Siscent: tra- 
mesta 0 trabachia (trabacje al jere il non di 
une misture di grans, simpri cereài come 
la siale, ma a podevin jentrà ancje liums, 
e trabacje al podeve sei il non de vece), 
lintosa (al è il furlan lintòse, ingl. chickling 
pea, non sientific Lathyrus sativus L.), piz- 
zioli (i picùi), fava, cèsera, manaruella (al è 
il furlan manaruele, un dai nons che te 
nestre lenghe e à la vece, ingl. vetch, non 
sientific Vicia sativa L.), lenti negre (al è il 
furlan Zint, ingl. lentil, non sientific Lens 
esculenta Moench.), fasioli e fasiolini 
(chescj fasiolini a An dute l'ande di sei 
chei fasuluts che si coltivavin chenti za 
di prin che a rivassin i lör parincj plui 
tonfui de Americhe; par inglés a àn non 
cow pea, gjenar botanic Vigna, soredut la 
specie Vigna unguiculata). 

I luvins a son te cjançon dal puint di 
Braulìns (nome i triestins a metin l’acent 
sul -4-), ma ju cjatìn ancje a Pagnà dal 
1592 cuant che il siór Massim Ponton al 
vùl, come fit di un toc di tiere dongje 
Plain, ancje doi stàrs di luvins. E dut al 
podeve finî, ancje i liums, a glorie di 
Diu. Cussì il poete dal Cinccent Zuan 
Batiste Donat in “Timpiesta di mai”: 

Forment, siala, sorg e manaroola, 

E la fava e la lint, 

Duquant ha 
granzola... 


pistignaat chesta 


Röi 

Il röl al sares l’arbul plui carataristic 
de nestre planure. O ai dit “al sares”. Il 
paesac di une comugne fra doi pais, me- 
tin Passons (al à il non cun se) e Nearét 
di Prát (idem) si po viodilu come un biel 
nembri rocát des pioris, e taculis di rói 





Chest rôl, ancje se al e bessól rampi, nus conte dai boscs che une volte a nudrivin cul glant 1 trops di 
purcits a passon. Al è stàt plantát tai agns Vinci dal Nüfcent e si cjatilu tal Parc dal Beät Bertrant 
in comun di Martigna, dongje di Cjasemate | Buinevile (cheste im comun di Pasian di Prat) 


dulà che si sint a rugnà e vuicà i svual- 
dins e vosà il porcjär che al tire sclavegs 
sui ramags par fà colà il glant. 


Vie pal unvier dut un bati e ribati di 


manariis, ronculis, ronceis e curcjelis fra 
il vosarili di omps che a dispedin rocjis e 
di feminis che a fasin i balgs e a jemplin 
cos di fueis e patus. 

Par vê une idee, ancje se piçule, di ce- 
mût che al jere un nembri, e di cemût 
che al è fat un rôl lassât cressi lait ta chel 
che a clamin il Parc dal Beît Beltram, fra 
Nearêt di Prât, Passons, Cjasemate e Co- 
lorêt di Pràt: si è salvàt un sflic di prada- 
rie e un biel rôl. Si po ancje viodi che se 
il pràt nol ven seät a cressin tancj ròi: la 
flore di un Friül antropizät prin che Vi- 
gnesie nus puartàs vie arbui e comugnis. 

Si partis di li par capi cemáüt che si e 
rivàts ae monoculture di cumò. La storie 
dai ultins 400 agns: de vendite des co- 


mugnis par rivà ae pulitiche economiche 
de CEE, 

Vendite des comugnis? Ma no jerino 
dai comuniscj di chenti? Ce voléso. I ve- 
nezians, puare int, a vevin dibisugne di 
bécs pes lór vueris, massime ché di Can- 
die. - Lis comugnis a son di ducj — dissé 
Vignesie — si che duncje a son dal Stàt, e 
il Stàt o soi jo -. 

Cussì e à tacát a vendilis a1 siórs. E 
l'Austrie e à completade la vore. 

Par fále curte: miserie di lane, e di 
lens par scjaldási e fâ la mignestre. Ro- 
bariis di lens li ch'a jerin: tai vignái, tai 
boscs dal Arsenál... 


... inculuride si ch'un mél cjargnel 
Cjariesie duriése di Tarcint, piarqui 
di Rode e Flumisel, milugs di Fane, se- 
spis e méi Ceucs de Sclavanie... La Cjar- 
gne in di di vué e sarés un vivar di bio- 

Il ricàr a Buje intune foto di Tarcisio Baldas dai 
agns Trente 


diviersitát pomologjiche: melarzas, pera- 
rias, brombàrias tant di chenti che d’al- 
trò. Lis pomis cjargnelis a jerin famosis 
tal Cinccent se il poete vençonas (ma lui 
si diseve “cjargnel-toscan”) Culau Mor- 
lupin (1528 — 1570) al scriveve de sô 
pueme “Pitie mé, slissote sì ch’un glir, | in- 
culuride si ch’un mél cjargnel”. E je l’escur- 
sion termiche di/gnot, come che si à tai 
cjanài de Cjargne, ch'e fás cjapà chel biel 
colór ai méi. 

Domandä di pomärs ai viei de planu- 
re, soredut de Alte, e viodiju a fà il cei di 
cus al è dutun. Une culture sparide de- 
vant de blave e, prin, devant de cubie vît 
— cereal. 

Ma nol sarà stât simpri cussi: dal 1520 
il nobil Pauli del Torso al obleave un so 
metadiari a ogni anno arar e governar li po- 
mari... e coltarli perlomanco ogni tre anni e 
al pratindeve la metàt des pomis. E al vo- 
larà ben dî alc che a son paîs che si clamin 
Merét, che al ven di Melarét ‘il puest dai 
melars’, Nearét ‘il puest dai nuiars’, Co/o- 
rêt 11 puest dai noglàrs’, Grespolét ‘il puest 
dai gnespolars’ e Me e Pers... 

Cum che i méi che a mangjin i fur- 
lans a àn non Golden Delicious, Stark, Fu- 
gi e ju bromps a son Stanley e Superior An- 
geleno mi ven ben di contàus alc di une 
pome ormai rare, ma che mi è restade tal 
cùr: la cjastine. 

I cjastenärs tal cür 

Lareäl (par furlan si vares di di “leäl”) 
dal cjastenär, par vie de nestre clime, al 
è pluitost bas in Friül: une striche su la 
pedemontane (pais innomenäts pes cjas- 
tinis a jerin Peonis, Montenars, lis Siet 
Vilis di Tarcint...) e, in dentri, su pe 
Sclavanie. In Cjargne nome cualchi pi- 
çule bole. 

Ce che al da di maravee al è che il cjas- 
tenàr si sedi sburtàt in jù, sui cuei mo- 
renics (il Nievo al scriveve: ... è fra due 
collinelle il villaggio di Arra, così romito 
nella sua valletta sotto l'ombra dei castagni) 
e su lalte planure (dal 1396 i Savor- 
gnans a scuedevin cjastinis a Cussignà). 
Il biel al è che no si tratave di “boscs”, 
come che magari o saressin puartàts a 
pensà, ma di veris coltivazions, chés che 
vué o disaressin “razionáls”. I cjastenärs 
a jerin insedáts, netáts, cuincáts, coltáts, 
plantâts te tiere plui conforme e, in 
chest, l’aciditàt dai terens de alte planu- 
re e podeve judä. 

Si trate, cun di plui, di une plante 
dual purpose: cjastinis e len (dal 1425 si 
fevele di perticas de castaneas a Glemone). 
Lis primis cun grant valör energjetic, par 
altri deliziós (unum frixorium ad buerias a 
Glemone dal 1425), il secont cun plui 
pussibilitàts: raclis, pài, legnam d’opare 
(il cjastenâr, par vie dai tanins, al ten 
plui dal beton: cjalait chei puiüi che a àn 
passát 1l secul e il secul e miec), füc... E 
la fuee si dopravile par scjerni. 

Dificil cjatá atestazions antighis des 


cjastinis, vadì parcè che no jentrin tai 


paiaments dai fits (e, forsit, chest al à 
sburtàt un fregul la coltivazion), ma al è 
avonde facil cjatà atestazions di cjaste- 
nets, ancje un grum indaür: dal 805 un 
ciert Pieri, diacun di Cividät, al veve ca- 
stanetum unum in loco qui dicitur Cella S. 
Martini, dapit dal cuel di Cucule; dal 
1091 un täl Gjerart, simpri di Cividät, 


al vent al diacun Bertolt une sortem de ca- 
stanedo. 

No si contin, po, i nons di lùc Cyaste- 
net, ducj a stan a significà une coltiva- 
zion razional ma, nancje di dilu che chei 
che nus interessin di plui a son chei fûr 
dal areal tipic di cheste plante. Tal co- 
mun di Tresesin a ‘nd e un par país e, a 
Luseriä, al jere parfin un cjastenár ch'al 
veve un so non: La Cjadene di Batèl (cja- 
dene culi al vàl dí 'tráf' e Batel al jere il 
fituál dal toc; ciert che al é un dai pócs 
câs di un non propri di plante. Il cjastenet 
di Cjampfuarmit al è documentàt dal 
1652 (loco d.to Chiastenet); tes mapis IGM 
o cjatin un Castaneto a sud di Orgnan e 
un Ciastenet a Premarias. 

A Buje a vevin une vere “culture” dal 
cjastenar; no nome o cjatin il toponim 
Cyastenét (1515 Castagneto sora selva, Ca- 
stinetum Leonardi Paurli), ma ancje la 
poesie; ché par furlan di Maria Forte (I 
cjastenars tal cir, / o Buje di culinis!) e 
ché par talian di August Barnaba (A voz 
colline sussuranti ombrose / Per la frescura 
d'imi castagnetz). 

Ator di Udin o vin documentade 


pluitost la presince di plantis bessolisí 


dal 1415 zz prato de sub Utino vocatum de 
la Castaneruta; dal 1705 pezzo di prado in 
pertinenze di Paderno in loco detto Chastana- 
rie, dal 1725 pezo di Tera posta in pertinen- 
za di Louaria chiamata Castenaria (come 
altris arbui soredut di pome il cjastenár si 
clamavilu cjastenarie al feminin). Cussi te 
cjarte IGM di Lestice o cjatin Czastinaria. 

A Cjasemate (cumo Buznevile) dongje 
Passons al é restát famós te storie un cja- 
stenaron grant di no crodi: al faseve un 
80-90 cuintâi di cjastinis ad an, tant di 
passi un 80 purcits e, cuant che a àn scu- 
gnût butálu jù, a àn calcolât che al pesa- 
ve sui 750-800 cuintái. Al é deventát il 
simbul dal comun di Pasian di Prát che 
in di di vué lu puarte te só steme. 


Li che il cjastenär al jere coltivat si 
tratave, O presumin, di tocs no tant 
grancj, almancul chei destinats a fa sore- 
dut cjastinis, ma al é dificil cjatä teste- 
moneancis di superficie prin dai catascj 
dal Votcent. In chel secul si fas distin- 
zion, par esempli tai somarions dal catast 
napoleonic, o tai Ats preparatoris dal ca- 
tast austriac, tra Selva frutifera di castagni 


Tant par tant 

Lis cjastinis, tai ultins secui alman- 
cul, a àn mantignáüt il trafic dal “tant 
par tant” tra la mont (soredut la Sclava- 
nie) e il plan: tant pés di cjastinis par 
tant pés di blave, cun sodisfazion di du- 
tis dós lis bandis. Al jere ancje un in- 
cuintri di pàs tra chei di lenghe slave e 
chei di lenghe furlane che nome un 
poete trilengál come Lucian Chiabudi- 
ni (Cicigolis 1931 — Udin 1999) al po- 


deve rindi. Gremé u barèt ‘anin al barat’: 


Gremö u baret 

Quasi d'istinto discende il carretto 
le strade segnate dai padri 

che irradiano nella pianura. 
Porta obiaki di lucida buccia, 
seuke lucenti d'un rosso 

che solo la brina 

sa far splendere tanto. 

“Milùs e cjastinis par blave” 
ripete il ragazzo la frase imparata 
e il baratto sono chicchi 

e pannocchie d'oro. 

Le mele discesero al piano 

con gerle su spalle ricurve; 

la mano di tenere dita 

che porge castagne 

reca ancora le spine dei ricci: 

il sorriso pietoso e gentile 

della gente che accorre 

non è umiliazione. 

Cui disarès che cheste sorte di bars e salte fûr di 
une plante, il lidric salvadi che, a cjaläle no sı 
dái une palanche mate 


e Bosco castanile da taglio, cun tant di aree 
cuantificade. Par fà un esempli: in Are di 
Tresesin, chel paisut che al plaseve tant 
al Nievo ancje par vie dai cjastenars, tal 
1827 a jerin 65 tocs di Bosco castanile da 
taglio cuntune superficie di 27 etars; il 
len al jere pes vîts (Legnami da viti) cun 
produzion di pali (dai cent ai dusinte par 
cjamp furlan) e pertichette (des 60 aes 120 
par cjamp) e il rest Legna da fuoco (sui 3 
cuintài di fascine par cjamp). 

Par dâus une idee de produzion di 
cjastinis: dal 1850 a Montenars a vevin 
un 18 etars di cjastenét e a fasevin un 
365 cuintài di cjastinis. 

La muart dal cjastenàr al è stàt il cam- 
biament di civiltàt dal secul passàt, e une 
man le à dade une malatie, il “cancar 
amerecan”, che al sarès il fonc Endothia 
parasitica, rivade chenci tai agns Corante. 
Cui che al vúl vé almancul une idee dai 
cjastenärs ch’al lei tal Bosc dal Mantiche, 
dilunc il Carmo (par plasé no steit a cla- 
málu Cormór!) fra Fontanebuine (com. di 
Pagnà) e Are Grande di Tresesin. 


VERDURE 


La peraule “verdure” nus puce di ta- 
lian, come dal rest chel “ortàe” che al vùl 
tradusi ortaggi, ma a son talianisims che 

si däur acet ancje vulintir par vie che a 
vegnin de int e no di tradutórs paiäts par 
strupià il furlan. Cumò, però, pensait 
une robe: in tantis citàts talianis e je une 
Piazza delle Erbe, mai sintüt Piazza degli 
Ortaggi. A Udin dal 1646 o cjatin Piaz- 
za dell’Herba e a Cividàt ducj a cognossin 
la Place des Feminis: li, prin che al deven- 
tás sante scugne il regjistradór di casse, 
lis rivendiculis dai país dongje a puarta- 
vin a vendi lis... jerbis; tant al e vér che 
la stesse place une volte si clamavile P/a- 
ce des Jerbis. 

NÓ o sin usâts a viodi capüts par cà, 
brocui di chilo, bars di lidric che ce, cau- 
liflórs che se ti colin suntun pít tu vadis 
guet... 

Dute robe che po vê un secul, un se- 
cul e mieç al massim. Pensait che parfin 
lis carotis, chês colôr narant che o co- 
gnossin nó, a án tacát a selezionális i 
neerlandés tor dal secul XVI: prin a jerin 
plui sclendaris, di colór zál, blanc o ros. 
E dute la famee dai capúts e salte fúr di 
jerbutis salvadiis che a cressevin tes con- 
tradis che a dan sul Atlantic. I lidrics di 
vué (Castelfranco, Chioggia, Trevîs, Ve- 
rona, Lusia) un secul indaùr no esistevin: 
i venits, che Diu ju vebi in glorie al- 
mancul par chest, a son partîts dal lidric 
salvadi (Radric pal NP), une jerbe (C?- 
chorium Intybus L.) che a cjalàle no tu i 
dás une palanche mate, e a àn fat sù chei 
capolavoros che us rivin tal plat. 

Par no fâle lungje: une volte si man- 
gjavin jerbis, no “ortàe”. E, une robe che 
no si pensii, e je che chestis jerbis a jerin 
sì coltivadis tai orts e tai broilis, cualchi 
volte ancje tes tavielis ma, in part plui o 
mancul grande, a jerin salvadiis e la int e 
lave a cjapàlis sù ator te taviele, pes cja- 
randis, pes comugnis. Nus capite ancje- 
mò di viodi ca e là tai cjamps feminis che 
a cjapin sù tale, o lidrichesse, o sclopìt, 0 
urtiçons adôr des cîsis, e oms plens di 

buine volontât che a van a sparcs di ru- 
scli tal bosc... Insome chel che i antro- 
polics a clamin food-gathering, la raccolta 
spontanea dai talians. 


Lait tal NP 

Po, no ajo di savé che o vés ducj a cja- 
se il Vocabolario friulano “Nuovo Pirona” 
(NP)? E o sai ancje che al à une tasse di 
polvar parsore vie. Par fuarce, o pensais 
che al sei un vocabolari e, invezit, al è 
une enciclopedie di vite furlane. Baste vê 
chê di leilu. 

Poben, il NP al à 132 jentradis cu la 
vôs Jarbe. Ce vuelial dî? Al vûl dî che la 
int, une volte, e cognosseve lis jerbis 
miôr dai botanics di cumò! Parcè? Parcè 
che lis jerbis, ce plui ce mancul, a coven- 
tavin. E chel 132 nol ten cont di chês 
jerbis che no àn “jerbe” tal lôr non; ce sa- 
jo cjariodule, brucuncesare, grassule, 
centuviel, redrepis, gjardon, floragn... 

E savéso cuál ch'al è il non de “barba- 
bietule” par furlan? Al è Jerbe-rave; parcé 
che une volte ancje la “barbabietule” e 
jere une jerbe. Po a fuarce di sielzi, par 
tornà a samenà, lis plantis cu la lidrîs 
simpri plui gruesse al € saltät für il “räf” 
(di no confondi cui râfs di brovade, dute 
une altre famee). 


Il litùm dal Ostermén 

Il glemonat Valantin Ostermann al à 
vût publicât dal 1894 La vita in Friuli, 
ancje ché une biele enciclopedie sui fur- 
lans. 

Poben, l’Ostermön (a Glemone lu 
clamavin cussi) al trate 283 plantis co- 
gnossudis e dopradis in Friùl; di chestis 
a son 65 chés che si mangjavilis. Nome 
65? Ma no mo: il glemonat in cuestion 
al jere un folclorist, no un nutrizionist e, 
des plantis, no i interessave tant se a la- 
vin jú pal glutidór, ma ben se si dopra- 
vin par vuarî i mai, tignî lontanis lis 


striis e i striaments, o cjatà un muròs. 

Par esempli dal brocul (il brocul fur- 
lan al jere di fuee, no come chei “talians” 
che o cjatais cumoó) nus conte cemáút che 
al judave a vuarí lis plaiis, e il basili € 
pianta buona per filtri amorosi, e al ricuar- 
de l’uso di trarre l'oroscopo dalle cipolle. Cjò, 
no vevin la television taliane. 

Si che duncje si po presumi che lis 
plantis dopradis par meti te fressorie a 
fossin un numar plui grant di 65. Soflait 
vie il polvar dal vuestri La vita in Friuli 
e, tant par mateá, zontait 1 nons des 
plantis che o sintivis a nomená di avis e 
agnis. Us i'n vanze par scrivi un articul 
pal Sot la Nape. 

Un particolär interessant: par furlan a 
esistin nons coletífs come "litum" (plui 
jerbis cuetis e mangjadis parie), e “min- 
dusiis" (plui jerbis par dá savór a ce che si 
munduche). Tal litum si metin dongje 
soredut plantis salvadiis: brucuncesare, 
orele di jeur, cjandelutis, sclopit, spinaze 
salvadie, confenon, lavagut e ancjemò 
ancje, a seconde che e butave la stagjon. 


Räfs a sbreghebalon 

Se no scrif alc de brovade il diretör 
dal Sot la Nape mi gjave la peraule. Al à 
rason: la brovade e ten bot in dì di vué, 
che o sin la civiltàt des “merendinis” e 
dal McDonald: veso volüt i amerecans? 

La brovade e reste dibot la ultime sa- 
mence de civiltät furlane; miör di cualsi- 
sei bandiere o cunvigne su identitäts e 
minorancis. 

Intant disìn che 1 ráfs a jerin il pzatto 
base de biade int, ven a stài almancul il 
90 par cent di lór. E la int a'n veve une 
sglonfe; sintît chest lament dal sec. XVI: 
Gyai e gjalinis, ocjis e poless | a mangjın 
gl'altris e nó cun doi ardfs | si trancelin e fos- 
sinai pur cuets... 

I rafs si cueieviju te aghe par fà i ufiéi, 
o si fasevin rustîts su lis boris, e alore si 

clamavin pitiniçs. Di sigür nol jere un 
grant mangjä, stant che tal fevelä comun 
si dis di un ch'al é un räf cuant che al è 
un fregul, o plui di un fregul, dordel. E 
se gno pari mi diseve fiel... nol vara vüt 
simpri tuart. 

I pitinigs si cjatiju te poesie di Ermes 
di Colorét: mi brustuli come un pitinig e Al 
val plui, cuet in päs, un pitinig... 

A disin che benzä i antics romans a 
fasevin la brovade; e sarä ancje vere, chei 
di cumö no di sigür. 

Sta di fat che la prime atestazion le 
vin dal 1364: Expendidi im sbrovata... fr. 
2. Dal Cuatricent o cjatin testemonean- 
cis de samence: seim d’aravis chi fo semenat 
in lu brozly (a Glemone), per semenza di ra- 
ve per semenar soldi 4 (a Vencon). E ancje 


La brovade si fás cui úfs! 


Il Friùl al è simpri stát póc cognos- 
sit ju pa l'Italie e benzà il Ciconj, 
cuant che al à scrit Udine e la sua Pro- 
vincia tal 1861 al si è sintàt in dové di 
meti dongje un cjapitul cul titul Erro- 
ri intorno al Friuli. O zontin une for- 
cjade su chest ledanár di falopis: nus è 
capitàt di lei in / miglior: vini d'Italia — 
Friuli Venezia Giulia — Le zone friulane 
di Nichi Stefi, Hobby & Work Publis- 
hing, Bresso (MI), 2003: “la brovada, 
una minestra di rape marinate in uova 
fresche sbattute”. Il libri al è pupilät 
dal Ministero delle Politiche Agricole e Fo- 
restali e, ce che plui nus bruse, al puar- 
te in biele mostre la steme de nestre 
Regjon autonome. Che lu vein fat anc- 
je cui nestris bêçs? 

Mancul mal che il muset al è zor- 
malmente servito con un contorno di rape in 
salsa acida! 

E no us conti altris mignagnulis. 

di dulà che si faseve o tignive la brovade: 
unum chiaviglutum plenum brovada (a Gle- 
mone), ven a stâi un piçul cjavêli plen di 
brovade; expendi pro circulis ad disbotado- 
rium sbrovate (a Cividàt), ven a stài pai 
cerclis di un disbotedôr pe brovade. 

Cul Cinccent o vin ancje la testemo- 
neance che la brovade si fasevile cu la 
trape: 1510 una gapa [cope?] de rave per 
fare la sbrovata cum la trappa. 

Di sigür un puestut i ráfs lu vevin 
ancje te economie: une statistiche dal 
1850 nus dís che tal mandament di Gle- 
mone si fasevin passe 2000 cuintài di 
ràfs; 792 cuintài, juste un 40 %, nome 
tal comun di Dartigne: I/ Réf in Stajare! 

Po, rivadis lis cartufulis cul Sietcent, 
i râfs a son lâts ben planc al mancul. Par- 
cè che la cartufule e rione di plui, sedi tal 
cjamp che tal stomi. Tornant a cjapà la 
statistiche dal 1850 pal mandament di 
Glemone o viodìn che la produzion di 
Pomi di terra (cussì, a la francese, a cla- 


mavin lis cartufulis) e jere juste dople di 
ché dai ráfs. 


Alcä il grimál cui ráfs, ma crúts 

Cheste e je une testemoneance dal 
1565 ripuartade di Zuan Batiste Cuar- 
gnäl tal “Tesaur” n. 2 dal 1949: ... zo non 
vi so dir preciso, di che tempo o mese Francesca 
partorisse, ne so di certa scientia, ch'ella hab- 
bia partorito, ben è vero che quando ella tornò 
a star in casa di D. Anna a l'uscita di Ze- 
naro prossimo passato, mi parve che era gravi- 
da, perché mi parve che era alquanto grossa ol- 
tre il solito nei fianchi, et di più alquante vol- 
te la trovai, ch'ella mangiava rape di brova- 
da crude, che toglieva da una tinazza là in 
casa, il che io vedendo, le dissi, che questo mi 
pareva un segno di donna gravida, et ella mi 
rispose, ch'10 ero matta, et aliud... 


Par dá il bon gust 
Par dá savór a lis pietancis si son 

Un cjamp di sanaf su la floridure 


simpri dopradis plantis, di bessolis, o 
tes mindusiis, o come cuince. Une vore 
doprade e jere, par esempli, la sanaf, ven 
a stái la moutarde dai francés che, in ore 
presint, le metin pardut. E je documen- 
tade, par furlan, a Tresesin dal 1429 par 
sanaf e par cefaran, e dal 1450 par sanaf 
et myl. Par scrupul filologjic o puartin 
an-cje la grafie sanaaf dal Cinccent 
(Chui chu no ha sanaaf tochi in tal saal) 
dulà che al pár dí capí che la pronuncie 
e sei sanáf e no sánaf come che al dis il 
NP; e a si po ancje capí che la sanaaf e 
veve di sei avonde preseade confront dal 
sàl: il sonet dulà che si cjate al è dute 
une schirie di confronts dal gjenar e al 
tache cussì: Bevi dall’aghe cui chu non ha 
vin | Vulgar proverbi è chest fra noo fur- 
lans... 

Cu la cevole, po, si cuingave la fave; 
cussi dal Cuatricent a Glemone VII max 
di cevola per far la fava, e a Tresesin per ce- 





vole per far la fava. 
NEMAI 

No si po migo fevelà di plantis in 
Friùl cence nomenà i nemäi: i nemäi a 
mangjin plantis, une volte i ruminants 
pal plui jerbe, e alore imagjinaisi un Friûl 
di pràts, pascs e boscs. Boscs pal salvadi? 
Ancje, ma no dome: boscs pal purcit! 


Simmental, Emmental, Schwitz... 
Friül 

Tal imagjinari dal furlan di cumò la 
storie dai vons, ché de famee, e je storie 
di "contadins", no siórs ma nancje 
muarts di fan, cualchi volte ancje bacans, 
ma simpri cu lis dalminis fodradis di 
stranc sporcjis di ledan, cun chés vacjo- 
nis a taculis blancjis e formentinis... 

Ben, chés vacjonis a son rivadis de 
Svuizzare, no par nuie lis clamin "Sim- 
mental” (non gjeografic; al vùl dî “il cja- 
nál dal flum Szmme', no tant lontan 

paraltri dal cjanäl dal flum Emme...) sul 
amont dal Votcent. Le clamavin ancje 
"friburghese" e Friburc e je une citát 
dongje di un biel pais che al a non Gru- 
yeres, par talian Groviera... Culi di nö le 
an batiade Pezzata Rossa Friulana e ora- 
mai ducj la consideravin la vere vacje 
furlane, sclapade sul goc. Cui agns Otan- 
te dal Núfcent, dopo che le án ben tra- 
vanade cun sanc bavarés, le àn clamade, 
no stét ridi, Pezzata Rossa Italiana. 

Sù pe Cjargne lis vacjis a son colòr 
maron, lis clamin Bruna, ancje Bruna 
Italiana, e a an cjapat il puest di chés che 
si clamavin "cjargnelis", pal plui rossis 
cualchi volte tacoladis di blanc. La Bruna 
i viéi le clamavin Svzt; induvinait parce. 

E prin de Simmental? Prin o vevin 
vacjutis ingrisignidis, pal plui rossis 
(unam vacam pilli rube; dal 1501 a Co- 
droip, unam armentam pili rubej dal 1551 
a Tumieg, un manzo di pel rosso dal 1580 a 
Martignà, #nam vacam pili rubei dal 1627 
a S. Marc), ma il colôr al jere variabil (une 
vacje dute blancje e je ricuardade dal 
1487 a Durcinins; duas armentas una pili 
russi altera bruni a Tumiec dal 1516; ar- 
menta di pelo rosso e due vitelli uno di pelo ros- 
so e l’altro formentino dal 1780 a Cividät) 
parcè che la cocje no jere “fissade”. Un 
biel esempli di biodiviersitàt lu vin a 
Flaiban dal 1601: vaccas quattuor unam ve- 
ro pili albi unam pili rubei unam pili flori et 
unam pili bruni... Vué si fevele di "razze", 
ven a stái di alc di avonde vualif e la pri- 
me robe che si cîr par vuaiá une sorte di 
bestie al é il colór dal pél: prin di dut al 
ven il voli. No stin a dismenteäsi che il 
concet stes di “razze”, tant pai oms che 
pai nemái, al é avonde resint. 

Cussì in Friùl o vevin plui une “po- 
polazion” bovine che une razze. 

E chestis vacjis si dopravilis par tirà 
la vuarzine e il cjar, altri che fa lat! Par 
esempli a Colorêt di Pràt dal 1807 (sta- 

tistiche napoleoniche) a vevin 180 bs 
da tiraglio, ma ancje lis 206 vacjis dal 
país a jerin dutis da tiraglio. A Colorét di 
Montalban, dal 1869, a vevin 743 bo- 
vins, ma di chescj nome 198 a jerin va- 
cjis e ben 358 a jerin bovi da lavoro. A 
Tresesin, tal stes an, si contavin 745 bo- 
vins e, di chescj, 369 a jerin vacjis e 118 
bovi da lavoro (il rest, che ben s'intint, e 
jere manzarie). 

Par vê une idee di cemût che a jerin 
lis vacjis nostranis lait ator pes glesiis: al 
è facil di viodi piturade la vacje di San 
Luche e il model dal pitór nol jere dal si- 
gür ché "olandese" tacolade blancje e ne- 
re che e fas lat come aghe. Cjalait ancje i 
ex votos e, te glesie di San Pieri a Ma- 
gredis di Paulét, al è un biel esempli di 
vacjute nostrane tacade te vuarzine (més 
di otubar te golaine dai més). 


Sino a cjaval? No, a mus! 

E 1 cjavai? I cjavai a Jerin pai siórs, co- 
me la Ferrari in di di vué. Opár pai pro- 
fessioniscj dai traspuarts, di int e mer- 
canzie, che si cjatavin soredut in citát. 
Dal 1869 in dut il distret di Udin, che 
al comprendeve altris 15 comuns, si con- 
tavin 592 cjavai, ma 348 di chescj a je- 
rin in citàt. Cjapìn Martignà, un comun 
(in ché volte si diseve comune, al feminin) 
dal distret: al veve 30 cjavai, ma la biade 
int e podeve gjoldi dai servizis di un pa- 
rint, simpri ecuin, mancul brauròs e cen- 
ce pratesis, umil ma salacòr plui nobil: il 
mus. A Martignà dal 1869 a vevin 101 
mus. E a Pasian Sclavanesc a ziravin no- 
me tré cjavai, ma ben a vevin 98 mus! 


Contadins? Piorârs! 

E il lat? Pioris, tantis pioris. E alore 
metétsi vie ché imagjine dal von cu lis 
dalminis che a fasin clipiti-clópiti sul 
codolát de stale: ché e je storie moderne. 

I furlans? Pioràrs! 





Cheste e jere la vacje furlane fin a dut il Votcent: pigule, cracule, un scrusup di je e, plui che fai fa lat 
si tacavile tal tamon 0 te vuarzine. Dopo e je rivade la Simmental che e jere dut für che une grisure (ex 
voto cence date tal santuari di Sant Antoni di Glemone) 


APESTA 
e + P La oto 
e ^ 4 EA E A À à 
- deti y -* - A 
pr ae oe Te” a 
l Aum "Pm. ESL 


e Ru A LES 





» 
E EZ 


Une vere vacje furlane, de famee Ceccotti di Cjamin di Buri: a nîîf agns e pesave 10,64 cuintái e dal 
1959 e a molzüt 47,63 cuintéi di lat cul 4,20 % di gras. A dî il vér la “furlane” dai nestris paris e 
je rivade de Svuizzare, e nancje tant timp indaür: disin sul fin? dal Votcent. No par nuie il so vêr non al 
sarès “Simmental” (fotografie tirade für di Alevamenti italiani bovini, R.E.D.A., Rome, MCMLX) 

Un roc cjarsulin e un roc furlan fotografäts un cincuante agns indañr. Fin tai agns Setante a jerin fa- 
mosis lis formaelis di Vilevuarbe fatis cul lat di piore, chés che tal prin Votcent a ispiravin la poesie 
dal abát Sabadin: E una grassa infine e bella / Di Villorba formaggiella... 

Lis fotograftis lis vin cjatadis in Allevamenti italiani ovini, Federazione italiana dei Consorzi 
agrari, Rome, MCMXLI 


Pioris pe lane: la int e veve pùr di me- 
tisi intor cualchi pecot; cjanaipe e lin no 
fasevin dut l’afär. 

E ancjemö dal Votcent in cualchi pais 
si lamentavisi che lis pioris no jerin 
avonde: dal 1807 a Colorêt di Prât a ve- 
vin 274 pioris, ma te statistiche napo- 
leoniche di chel an si leieve la note zzszf- 
ficienti per la lana. 

E intindinsi: une altre idee che o vin 
e je che lis pioris, e lis cjavris, a sedin be- 
stiis dai cjargnei, dai montagnùi. 

Nuie di plui fals: lis pioris soredut in 
planure! Dal 1807 a Vilevuarbe a vevin 
352 pioris e nome 36 vacjis. A Lestice 
dal 1869 a vevin 1428 pioris cun 19 rocs 
di razza indigena. A Reane (simpri stati- 
stiche dal 1869) al veve di sei un “vivar” 
se par 246 pioris a metevin in vore 11 
rocs di razza indigena e, càs propit unic, 
Al rocs di razza forestiera. 

Fin a un trente agns indaùr si cjatavin 
ancjemò lis famôsis formaelis di Vile- 
vuarbe, fatis cul lat di piore. E cheste e je 
une note di pre Carli Ambrôs Zanutin 
plevan di Basepente butade jù ai sîs di 
fevràr dal 1748: Notisi dai miei successori 
come vi è consuetudine nella parrocchia di 

Basagliapenta ed annesse di mandare per le 
case in cui st fanno le formagliele, le feste di 
Pentecoste, a ciò ne diano al loro pastore spi- 
rituale. In singulis annis bo mandato ora 
uno ora l'altro, ma non bo mai trovato che in 
tutte e tre le ville (Basepente, Gnespolét e 
Vilecjace) le diano tutti... 

Parcé tantis pioris? Par vie che i fur- 
lans a jerin “comuniscj”: dilà dai beargs e 
dai broilis, dai orts e des braidis de ta- 
viele a jerin, almancul fin al Sîscent, lis 
comugnis, terens di ducj chei dal paîs. 
Par chel i abitants di une vile si clamavi- 
ju comunisti tai documents. 

Lis comugnis a jerin boscs e pascs: cu- 
venci la int e lave a boscá e passoná. 
Nuie di miòr de piore par “valorizà”, si 
disarès vué, chei pascs cussì magris (ma- 
gréts!) de nestre planure. E lis vacjis si 
metevilis szb zugu (cussi taı documents), 
ven a stäi 'sot dal jöf'. 

Puartä lis bestiis a passon al podeve 
sei un lavör di specialiscj. A dut il Sîs- 
cent i löfs a copavin int fin dongje Por- 
denon, podés crodi agnei! A Cordenons 
ai doi di utubar dal 1593 “Sepolto un 
brazzo de una putta frolla di Titta de Tur- 
rin qual fu morsa et mangiata il vesto del 





Doi purcits “fotografáts” tal Cuatricent: chel neri cenglàt di blanc te glesie di San Scjefin in Clame a 
Dartigne, chel cu la cjampanute, status dal purcit di Sant Antoni, te glesie di San Pieri a Magredis. 
Come che si viôt a jerin un grum plui sclagns di chei di cumò, nute ce viodi cui Large White tirâts sù 
tai cjôts industriât 


corpo dal lovo, ai sedis di avrîl dal 1692 
tal stes país: un brazzo destro de persona 
umana stato ritrovato in la campagna del 
Campei fu poi levato et portato a questa 
Chiesa fu sotterrato in questo Cimitero. 

Tancj pais a paiavin un armentar (sec. 
XV a Glemone /'ormentar chi aveva mena- 
dis a pason lis vachis) apueste che, ogni dì, 
pe strade armentarece al puartave i ne- 
mái tai pascs de comugne. 

Cheste chirie e je lade indevant fin che 
a án durát lis comugnis. Ma lis pioris, 
dós-tré par famé a án durát fin tai agns 
Setante, passonant pes stroncjis e cjaran- 
dis. Dal 1960 a jerin ancjemò un 10.000 
tocs di piore furlane (e veve ancje il non 
uficiàl di razza friulana) e un miâr di 
cjarsulinis de bande di Gurize. La furlane 
e zimulave tal 48 % dai parts; e faseve sui 
trê chilos di lane ad an in dós tosis, lane 
buine par materas e tapéts (ricercjade par 
chest des fabrichis di tapéts dal Venit); e 
molzeve sui 110 chilos, in 110 dís di la- 


tazion, un lat cul 7,12 % di gras. 
Sparide; come che al è sparît il purcit 
furlan. Altre storie de nestre storie. 


Il purcit a passon 

Cualchi pais al paiave ancje il porcjär 
(tal furlan antic il purcit si diseve porc: 
dal 1414 a Cividät doy porcs) che al puar- 
tave i purcits a passon. Une bestie, ches- 
te, che e scuen vê un vuardean: se no ti 
fische sù dut, nol è nembri che al resisti 
al music dal purcit. 

La bestie e veve filusumie di cenglâr, 
baste viodi la piture dal purcit di S. An- 
toni, che pùr al veve di sei mugnesti, te 
glesie di S. Pieri in Magredis (sec. XV). 

E no jere, nancje chi no, une “razze”. 
Ju purcits di cumò a son blancs e ros tant 
che il cùl di un frut. Cun ché piel li il so- 
rêli ju sbrovarès intun marilamp: un 
purcit che al passone al à di sei coloràt. 
No par nuie dilä da l’Aghe e je saltade 
für la detule “ne cigola dolza ne purcel 

blanc” (NP 149). 

Une idee corint e je che il purcit fur- 
lan al fos stàt dut neri e, in efiets, chei che 
si cjatavin soredut a Feagne fin tai agns 
Sessante dal Nûfcent a jerin propit cussì. 
Al è probabil che chei di Feagne e di len- 
ti ator a vessin vüt selezionát ché cualitát. 
Feagne, tra l'altri, e no S. Denél, e veve il 
primát de "robe purcine": dal 1869 a Fea- 
gne si contavin 1088 purcits e a S. Denél 
378. A Feagne a curavin, si viót, ancje la 
riproduzion: a vevin 278 purcitis e cinc 
virui; vignarès a stài che no dome a tira- 
vin sü lór 1 grucs, ma ancje a 'n vendevin: 
dal 1807 tra i rami dell'industria di Fea- 
gne si segnale l'allevamento di pollame e 
maiali venduti in fresca età nel Dipartimento 
(statistiche napoleoniche). 

Dal 1438 o cjatìn scrit unum porcum 
valdinum pili nigri; intun contrat di sueg 
dal 1463 a Udin (sì, ancje chei di Udin a 
tignivin purcits) si lei che la scroffa est qua- 
Si tota nigra et parum alba et porci sunt nigri 
quasi toti et ad caput albi, a Tumieç dal 
1551 o cjatin unam porcellam pilj rubej e dal 
1622 un porcitto negro al jentre a fâ part de 
dote di une done Lùzie di Codroip. 

La cjar di purcit, ancje jê, e jentrave, 
magari cussì no, tai paiaments dai fits. E 
cualchi volte ancje il purcit intir: i cjalu- 
nis dal Cjapitul d’Olee (sec. XII) a pra- 
tindevin dai fituài porcz valentes (2 porcum 
valentem, 12 porci valentes), migo gnacs! 

Une robe e je sigure: par tignî i pur- 
cits a passon a coventin comugnis, ven a 
stài terens di ducj (o intindìn terens di 
ducj chei dal paîs, parcè che barufis tra 

paîs dongje pai tiermits des comugnis a 
jerin un Far West di ce crodi). No si po 
migo mandá un trop di bestiis cul mu- 
sic piés cu vuarzinis tal privát. E ancje- 
mò: a coventin boscs, no práts. Il prát al 
sarès drazât intun marimoment, e il 
nembri nol ingrasse. A coventin cjastinis 
e, soredut, il glant dai rôi. Tai cjastenêts 
(chei si privats) il porcjar al vara fat pa- 
ssa lis bestiis dopo che la int e veve finit 
di zuma lis cjastinis. Ma par fa persut, 
spale (a Cjarpät dal 1363 vna spadula; tai 
afıts dal Cinccent spalla porcina) e panze- 
te al coventave il glant, e di chel pôc. 
Cussì i rôi, dongje dal len e de fuee par 
scjerni a produsevin, come che si scrive- 
ve par furlan tal Cuatricent, carn di pur- 
cel a Tresesin e chiar di purzel a Cividât. 


Cjale cà e là... 

Lis merendinis e i amburghers no si 
sa cun ce che ju fasin, ni di dulà che a ve- 
gnin; une volte, ma o fevelìn di un se- 
ssante agns indaùr, migo de Etàt dal 
Fier, si scugnive fà cun ce che e butave la 
braide di cjase e, se la braide no butave, 
si scugnive fà chel compagn. Come che a 
disevin tal gno paîs: una cartufula, un dôs 
vuainas e un fregul di... cjala cà e là! 

A Glemone e Dartigne, che a jerin 
plui siörs, cuant che nol jere nuie di crus- 
tá a disevin ai fruts: cjale viers Buje! 

Ma consolinsi, al è simpri cualchidun 
che al sta piês. Ce disial il NP dai lu- 
vins? Al dis che sono z/ pin povero cibo im- 
maginabile; e ciò dà senso al proverbio: Se tu 


mangjis luvins e tu ti voltis indaür, tu 
viodarás cualchidun a mangjá lis scussis. 


Nol è un biel libri complet su la storie de agriculture e de alimentazion in Friûl, cussi al 
bisugne zumá lis informazions mo cá mo la, in articui e publicazions che spes a rivuardin al- 
tris studis. Ogni argoment (vacje, piore, purcit, fave, cjastenär, jerbis...) al mertarés une tra- 
tazion dute só. Cul timp a vigní si procurará, e alore o podarés spiticási di riferiments bi- 
bliografics. Se cualchi peraule di chest scrit us à muse gnove lait tal NP. 

